ጠቅላይ  ሚኒስትር ኃይለማሪያም ከኃላፊነት  ለመልቀቅ የወሰኑት ለችግሮች  የመፍትሄ አካል ለመሆንና ይህም ሃላፊነት ከሚሰማው አመራር የሚጠበቅ እንደሆነ ተገልጿል
የኢፌዴሪ ጠቅላይ  ሚኒስትር ኃይለማሪያም  ደሳለኝ  በፈቃዳቸው ከኃላፊነት  ለመልቀቅ የወሰኑት ለችግሮች  የመፍትሄ አካል ለመሆንና ይህም ሃላፊነት ከሚሰማው አመራር የሚጠበቅ መሆኑን የመንግሥት ኮሚኒኬሽን ጉዳዮች  ጽህፈት ቤት ኃላፊ ሚኒስትር ዶክተር  ነገሪ  ሌንጮ ገልጸዋል ።  ኃላፊ ሚኒስትሩ  ለዋልታ  እንደገለጹት በአገሪቱ ከቅርብ ጊዚያት ወዲህ ችግሮች በተወሰነ ደረጃ  እንዳሉ  በመታወቃቸው  እነዚህን  ችግሮች  ለመፍታትና የመፍትሄ አካል ለመሆን  ጠቅላይ ሚኒስትር  ኃይለማርያም በራሳቸው ውሳኔ ላይ በመድረስ  ከኃላፊነታቸው ለመነሳት መልቀቂያ አስገብተዋል።  መንግሥት  በአገሪቱ የተከሰቱ ችግሮችን ለመፍታት፣ ህይወት እንዳይጠፋ ፣ ህዝብ እንዳይፈናቀልና ንብረት እንዳይወድም ለማድረግ ብዙ  ጥረቶችን  ሲያካሄድ  መቆየቱንም  ዶክተር  ነገሪ ሌንጮ አስታውሰዋል ።በቅርቡ አራቱ  የኢህአዴግ አባል ድርጅቶች ውስጣቸውን እንዲፈትሹ ለማድረግ አቅጣጫ ተቀምጦ ጥልቅ  ግምገማ  እንዲካሄድ መደረጉን  የጠቆሙት  ኃላፊ ሚንስትሩ  አንዳንዶቹ ግምገማውን ያጠናቀቁ ሲሆን  ሌሎች ደግሞ እንዳልጨረሱ ተናግረዋል ።    ገዥው ፓርቲ ኢህአዴግ በአሠራሩ መሠረት በቅርብ ጊዜ  ውስጥ ስብሰባ  በመጥራት ሊቀመንበር እንደሚመርጥ  የተናገሩት ዶክተር ነገሪ ፣ በአገሪቱ ህገ መንግሥት መሠረትም የህዝብ ተወካዮች ምክር ቤትም አዲስ ጠቅላይ ሚንስትር እንደሚሾም  አስታውቀዋል ።በአገሪቱ አዲስ  ጠቅላይ ሚንስትር ከተሾመም በኋላ የሚቀጥለው ካቢኔ ጉዳይም በአዲሱ  ጠቅላይ ሚንስትር እንደሚወሰን ዶክተር ነገሪ አመልክተዋል ።  ጠቅላይ ሚኒስትሩ የሥራ መልቀቂያ አስገቡ ማለት ሥራ አቆሙ ማለት አይደለም ያሉት ዶክተር ነገሪ ፥ ቀጣይ ጠቅላይ ሚንስትር እስኪተካ ድረስ ሥራቸውን እንደሚቀጥሉና አሁንም ሥራ ላይ መሆናቸውን  አስታውቀዋል። 